Suid Afrikaanse Nuus Thread - Page 122 - Stormfront
Page 122 of 226 « First < 22 72 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 172 222 > Last »
12-07-2006, 03:05 AM #1211
Selfondersoek nodig oor misdaad in SA
DIE verswyging van Suid-Afrika se misdaadprobleem in die regering se voorlegging aan die Afrika-Unie (AU) is nie net 'n verleentheid vir die land nie, maar wek ook verdere vrae oor die erns waarmee die regering die misdaadkrisis bejeën.
Die regering moes 'n voorlegging aan die AU doen as deel van die Afrika-portuuroorsigmeganisme (APRM), wat ten doel het om die gehalte van regering op die vasteland te verbeter.
Die AU het 'n verslag uitgebring oor die situasie in Suid-Afrika, wat deels geskoei is op die regering se voorlegging.
In die verslag word skerp kritiek uitgespreek op die hoë vlak van geweldsmisdaad in Suid-Afrika, terwyl die regering in sy voorlegging glad nie na die misdaadprobleem verwys het nie. Die AU is veral bekommerd oor die uitermatige geweld wat in misdaad in die land gebruik word.
Pres. Thabo Mbeki was 'n groot voorstander en selfs inisieerder van hierdie stelsel waarvolgens lande hulself beoordeel. In die lig hiervan is dit onverstaanbaar dat die regering nie eens melding van die misdaadkrisis in die land gemaak het nie.
Wat wel waar is, is dat dit nou nodiger as ooit is dat Suid-Afrika ernstige selfondersoek oor misdaad sal moet instel.
Die hele sage oor die beweerde verbintenis tussen die kommissaris van polisie, mnr. Jackie Selebi, en skadufigure in misdaadkringe is hier van groot belang. Die feit dat Selebi toegelaat word om in sy pos aan te bly terwyl hierdie ernstige bewerings nog nie opgeklaar is nie, is onaanvaarbaar.
Uitlatings deur onder andere mnr. Charles Nqakula, minster van veiligheid en sekuriteit, dat mense wat oor misdaad kla die land moet verlaat, dra verder daartoe by dat die publiek weinig vertroue het in die regering se politieke wil om misdaad te beveg.
'n Ligpunt vir Vrystaters is dat die provinsie se polisiehoof duidelik laat blyk het dat hy ernstig is om misdaad die stryd aan te sê en dat selfs geringe misdaad nie hier geduld sal word nie. Die regering sal egter nog baie moet doen om die publiek – en instansies soos die AU – gerus te stel dat hy in staat en bevoeg is om die misdaadkrisis op te los.
12-07-2006, 03:10 AM #1212
Nou hardloop die polisie weg van misdaad tonele - Polisielede se optrede ná skietery ondersoek
KEIMOES. – Die polisie het 'n departementele ondersoek gelas na die optrede van twee polisiebeamptes wat na bewering Saterdag van die toneel van 'n skietdrama sou "weggehardloop" het toe 'n polisie-kollega, konst. Dionysius Percival Losper (26), een man swaar gewond en 'n ander met sy dienspistool doodgeskiet het.
Nadat Losper vir mnr. Oqgeto du Plessis (24) op die toneel doodgeskiet en mnr. Llewelyn Zealand (31), wat Maandag aan sy wonde in die Pelonomi-hospitaal beswyk het, swaar gewond het, is hy huis toe. Losper het toe selfmoord gepleeg. Die drie vriende het glo oor 'n meisie gestry.
"Ek het reeds 'n offisier van die area-kantoor aangewys om die aangeleentheid departementeel te ondersoek," het dir. Kolie Matthys, areakommissaris van die polisie in Gordonia, gister by navraag aan Volksblad gesê.
"Die nodige stappe sal dan gedoen word."
Dit kom nadat kapt. Lesego Metsi, polisiewoordvoerder in die Gordonia-streek, erken het twee "redelik onervare" polisiebeamptes, 'n konstabel en studentekonstabel, was op die toneel toe Losper aan die skiet gegaan het.
Die beamptes het slegs "skuiling gesoek" van die geweervuur, én "nie hul plig versuim" soos wat Du Plessis se familie beweer het nie, het Metsi gesê.
Du Plessis se familie beweer die polisiebeamptes wat teenwoordig was op die skiettoneel toe Losper aan die skiet gegaan het, het "weggehardloop". Hulle kon moontlik Oqgeto se dood voorkom het.
Volgens mnr. Warren du Plessis, Oqgeto se broer, het daar net 'n vangwa op die toneel gestaan toe hy daar kom. Die polisiebeamptes was skoonveld. Losper het nog bo-oor sy broer gestaan, maar dié was reeds dood. Hy beweer ook sy broer is vroeër die aand na die Keimoes-polisiekantoor om hulle in te lig dat Losper gewapen was.
Losper, wat in die polisiekantoor gewerk het, was nie aan diens toe die voorval plaasgevind het nie.
12-08-2006, 02:07 AM #1213
Rowers skiet vir 'sweet bokkerol'
Die koeël het regdeur haar lyf getrek en in haar denimbroek se sak vasgesteek. Sy lewe en die rowers het met "sweet bokkerol" weggekom.
Mev. Lynette Brunsdon (40), 'n skoonheidsterapeut van Helderkruin aan die Wes-Rand, het nooit gedink sy sou een van die land se misdaadstatistieke word nie.
Sy is 'n week gelede by haar oprit in Koedoebessiestraat deur vier mans oorval.
Eergisteraand is nóg 'n Wes-Randse vrou by haar huis in die sy geskiet.
Vier mans in 'n Mercedes-Benz het dié vrou en haar vriendin in Constantiakloof in hul BMW aangeval. Die vroue se handsakke en juwele is geroof.
Brunsdon is in die sy geskiet. Die koeël het verskeie ribbes gebreek, haar ruggraat skrams geraak, niere gemis en sy pad by haar linkerboud uit gevind.
Hospitaalpersoneel het die koeël in haar agterste denimbroeksak opgespoor.
Brunsdon was die aand op pad om haar dogter, Charné (12), by 'n kerkkoor-oefening te gaan haal. Nog voordat sy haar Toyota Conquest kon aansluit, het die mans haar motor omsingel en "vir geen rede" 'n skoot afgevuur.
Haar man, Ettienne (44), en seuns, Jaques (14) en Jeandré (15), was in die huis.
Hulle het nie die skoot gehoor nie.
"Drie mans het links by die passasiersruit saamgedrom en ek het net een man met 'n geel T-hemp langs my gesien staan. Dit het gelyk of hulle iets wou bedel. Dis toe dat hy die venster stukkend skiet," het Brunsdon vertel.
"Ek het net vir myself probeer sê ek moet my man en kinders probeer beskerm."
Sy het vermoedelik vooroor op die stuurwiel geval en van pyn geskree, terwyl die toeter aanhoudend alarm gemaak het.
Haar twee buurmans het haar gaan help. "Ek het eers my bewussyn herwin toe ek plat op die sypaadjie gelê het en gevoel het my middellyf was papnat. Dit was bloed," het sy vertel 'n dag nadat sy uit die hospitaal ontslaan is.
"Hoe kan iemand jou so koelbloedig in die oë kyk en dan net 'n skoot afvuur – vir niks? Dis die Here se genade dat ek nog lewe. Ek's net bly my kinders was nie by my nie."
Supt. Melicca Bezuidenhout, polisiewoordvoerder, het gesê albei sake word nog ondersoek.
"In hierdie stadium kan ons nie die voorvalle verbind nie. Daar sal na ooreenstemmende faktore gekyk word en identikits sal saamgestel word om te sien of die aanvallers deel van een groep is."
12-08-2006, 02:11 AM #1214
215 sterf op paaie sedert 1 Desember
Sedert 1 Desember is niks minder nie as 215 mense al in 189 noodlottige padongelukke dood.
Volgens die departement van vervoer was 79 van die slagoffers passasiers, 74 voetgangers en 62 bestuurders.
Die meeste sterftes het in KwaZulu-Natal voorgekom waar 41 mense omgekom het, gevolg deur Gauteng met 'n dodetal van 36. In die Wes-Kaap is 21 mense dood, in die Oos-Kaap 23, in die Vrystaat 18, in Mpumalanga 25, in Noordwes 28 en in Limpopo 18. Die laagste sterftesyfer was in die Noord-Kaap, waar net 5 mense in ongelukke omgekom het. Die departement is baie bekommerd oor die hoë sterftesyfer en het padgebruikers weer eens tot versigtigheid gemaan.
Verkeersowerhede onder leiding van die Padverkeersbestuurskorporasie gaan hul verkeerskontrole-bedrywighede daagliks vermeerder in 'n poging om die sterfte-syfer te beperk.
Daar gaan ook meer patrollievoertuie op die pad wees en die verkeerspolisie en beamptes in ongemerkte voertuie sal meer lukrake voertuigondersoeke onderneem en statiese en bewegende padversperrings opstel.
Motoriste wat verkeersreëls oortree, kan verwag om strenger vervolg te word.
Sowat 90% van alle noodlottige motorongelukke word toegeskryf aan bestuurders se houding en optrede, sê die departement in 'n verklaring.
Die departement waarsku motoriste om voorbereid te wees op 'n toename in wetstoepassingsbedrywighede in die feestyd.
Motoriste word weer gevra om sitplekgordels te dra om sodoende hul kanse te verbeter om 'n ongeluk te oorleef.
12-08-2006, 02:31 AM #1215
Pa sterf toe hy hulp vir gesin gaan soek - WASHINGTON
WASHINGTON. – 'n Hartverskeurende verhaal van 'n pa wat probeer het om te voet hulp te gaan soek vir sy gesin wat langer as 'n week sonder kos in die toegesneeude berge van Oregon in hul motor vasgekeer is, het die hele Amerika ontroer.
Die staptog van mnr. James Kim (35) deur 'n diep vallei en oor hoë kranse is deur die polisie as 'n bonatuurlike poging beskryf, veral vir iemand wat nie die regte klere vir die ysige koue aangehad het nie en nege dae laas iets behoorliks geëet het.
Dit het goed toegeruste hulpspanne drie dae geduur om dieselfde omgewing te fynkam waar die wanhopige pa deur is om hulp te gaan soek. Sy lyk is eindelik sowat 'n kilometer van sy motor gekry nadat sy gesin deur 'n helikopter opgepik is.
Hy het belowe dat hy na die motor sou terugkeer as hy nie hulp gekry het nie.
Mev. Kati Kim het haar twee kinders, Penelope (4) en Sabine (sewe maande), aan die lewe gehou deur albei te borsvoed. Die bietjie babakos en koekies wat hulle gehad het, was gou gedaan. Die pa het bessies gepluk en toe die brandstof op was, het hy die buitebande van die motor afgehaal en aan die brand gesteek dat hulle warm kon bly.
Eers toe al hul opsies uitgeput was, het Kim vroeg Saterdag – na nege dae – besluit om hulp te gaan soek. Maar hy het nie 'n mus opgehad nie en sy klere was nie geskik vir die koue nie. Hy het sowat 15 km afgelê, hoewel hy nie ver van die motor af gekry is nie.
Sy vrou en kinders het self besluit om te voet hulp te gaan soek toe hulle twee dae nadat hy weg is, gekry is.
Die noodspanne het noodpakkies met klere en kos in die gebied gelos en heeltyd gehoop Kim lewe nog. Hulle het intussen sy spore in die sneeu probeer volg, hoewel die terrein baie moeilik was.
Die nuus dat sy lyk gekry is, was "hartverskeurend" vir die lede van die soekgeselskap.
"Ek kan Kim net beskryf as 'n hoogs gemotiveerde mens. Ek sal hom as 'n ware held beskryf," het een van die lede, mnr. Joe Hyatt, aan CNN gesê. Volgens die span kon net iemand wat uiters gemotiveerd was so ver met so min in sulke toestande gevorder het.
Mev. Kim en die twee kinders is in 'n hospitaal opgeneem. Hul toestand is bevredigend.
Die gesin was op pad terug van vakansie na San Francisco toe hulle verdwaal het onderweg na 'n gastehuis.
12-08-2006, 02:34 AM #1216
Eenhede in VS, NK sluit nou later
KAAPSTAD. – Die oorblywende Vrystaatse en Noord-Kaapse kommando's sluit nou 'n jaar of drie later, mits dié vergunning nie onverhoeds gestuit word nie.
Dié plan is aanbeveel deur die polisie sodat hy kans kry om sy stelsels vir sektorpolisie en reserviste deeglik te vestig sodat 'n leemte in misdaadbestryding in veral landelike gebiede nie ná ontbinding ontstaan nie.
Die departement van verdediging meen glo dat die uitstel onbekostigbaar is en gestuit moet word.
Vrystaat Landbou (VL), wat as "medevennoot in landelike veiligheid" die vertoë om uitstel gerig het, verwelkom die latere sluiting van 11 (van die oorblywende 12) Vrystaatse en 3 Noord-Kaapse kommando's.
Die DA het mnr. Mosiuoa Lekota, minister van verdediging, gister per brief versoek om die polisie se "geldige aanbeveling" veral weens talle plaasmoorde in die provinsies te laat deurgaan.
Mnr. Kobus Breytenbach, voorsitter van VL se komitee vir wet en orde, het gesê VL is op 'n landelike beveiligingsvergadering deur die polisie en weermag verwittig dat die geskeduleerde sluiting van die oorblywende kommando's uitgestel is.
'n Vertroulike dokument van die polisie en weermag se gesamentlike operasionele en intelligensie-struktuur (Joints) lig provinsiale polisiekommissarisse oor die aangepaste uitfasering in.
Luidens dié lys bestaan die kommando's Bethlehem, distrik Bloemfontein, Boshoff, Frankfort, Harrismith, Heilbron, Lindley, Senekal, Vrede, Welkom en Winburg tot 2009 en Groephoofkwartier (GHK) 24 in Kroonstad tot 2010 voort of totdat 'n alternatief ingestel is.
In Noord-Kaap bestaan die kommando's Gordonia, Kakamas en Kimberley en GHK 23 Louisvale tot 2009 voort.
Volgens Breytenbach is die VL se vertoë gerig op grond van die voorwaarde in pres. Thabo Mbeki se staatsrede van 2003 dat 'n "alternatiewe struktuur" vóór ontbinding van kommando's ingestel moet wees.
"Die sluiting van die eerste 23 Vrystaatse kommando's het nié hieraan voldoen nie. Ons versoek was nie dat hulle heroopgemaak word nie, maar dat die ander se geskeduleerde sluiting uitgestel word."
Breytenbach betreur dit dat, volgens inligting van VL, sommiges in die weermag die latere sluiting probeer stuit.
Mnr. Roy Jankielsohn, Vrystaatse DA-leier, het as partywoordvoerder vir verdediging (en oudwoordvoerder vir veiligheid en sekuriteit) ook in "gesprekke" verneem die departement van verdediging is om begrotingsredes teen die uitstel gekant.
Volgens sy inligting moet die polisie se aanbeveling eers deur die weermag aanvaar word, voordat dit vir finale goedkeuring na Lekota gaan.
"Die weermag het in 2005-'06 bykans R800 miljoen aan vredesoperasies buite Suid-Afrika bestee, maar net R55 miljoen aan optredes ter steun van die polisie in die land bestee. Die weermag se belangrikste sekondêre taak behoort tog die beskerming van ons eie mense te wees."
Jankielsohn wys Lekota daarop dat die kommando's ook waardevolle rampbestuurswerk verrig.
12-08-2006, 02:41 AM #1217
JOHANNESBURG. – 'n Bekende omroepers-egpaar van SAUK-radio in die Vrystaat is tot oor hul ore toe in die pekel nadat hulle gister aangekla is van R32 miljoen se bedrog en korrupsie.
Mnr. Thuso Motaung (47) en sy vrou, mev. Mmamotha Motaung (39), bekende omroepers van Lesedi FM in Bloemfontein, is gisteroggend saam met mnr. Joshua Ramme (38) in hegtenis geneem en het kort daarna in die Johannesburgse handelsmisdaadhof verskyn op 17 aanklagte van onder meer bedrog, diefstal en korrupsie.
Lesedi FM, 'n Sotho-radiostasie in Bloemfontein, het daagliks sowat 2,6 miljoen luisteraars oor die Vrystaat heen.
Alle SAUK-werknemers word verbied om direkte of indirekte sakebelange sonder geskrewe toestemming te behartig. Hulle moet ook alle sakebelange aan die uitsaaier verklaar.
Die egpaar het glo hul omroepersrolle misbruik deur produkte van maatskappye waarin hulle 'n belang het, te bemark en self ook te verkoop.
Die Motaungs het onder meer glo meer as R2 miljoen se bedrog met advertensielugtyd en advertensies vir Power Mix-ontbytkos gepleeg terwyl hulle self deur twee maatskappye belange in dié ontbytkos se bemarking gehad het. Die egpaar het na bewering ook self van die ontbytkos teen 'n wins verkoop terwyl hulle omroepers was. Hulle het ook glo hul invloed by luisteraars gebruik deur die ontbytkos persoonlik te onderskryf terwyl hul programme op die lug was.
Thuso Motaung is bekend vir sy radioprogram waar hy tradisonele waardes voorstaan en 'n morele herlewingsboodskap verkondig.
Luidens die klagstaat van meer as 40 bladsye het die egpaar verder ook glo miljoene rande uit die verkope van die ontbytkos – wat eintlik bestem was vir liefdadigheid by weeshuise vir vigswesies – van Lesedi FM weerhou.
'n Ooreenkoms met Camino Distributors, wat Power Mix vervaardig, het daarop neergekom dat R1 se wins uit die verkoop van elke pak ontbytkos na Lesedi FM sou gaan. Lesedi sou dan die geld, meer as R3 miljoen, aan liefdadigheid oorhandig.
Thuso Motaung het ook glo gesorg dat die Lesedi FM-logo op sowat 3,5 miljoen pakke Power Mix-ontbytkos gedruk word sonder die toestemming van die SAUK.
Die uitsaaier het só glo deur die onregmatige gebruik van die logo 'n verlies van meer as R3,5 miljoen gelei.
Die staat voer verder aan dat mnr. Motaung ook 'n 20%-swartbemagtigingsaandeel in Bophela Health gehad het wat hy nie aan die SAUK verklaar het nie. Hy het glo bedrog gepleeg met advertensielugtyd wat die maatskappy by Lesedi FM gekoop het vir advertensies en na bewering self van Bophela se produkte in sy eie spaza-winkel teen 'n wins verkoop.
Thuso Motaung het ook glo bedrog met advertensielugtyd gepleeg wat Dotiva Pharmacuticals by Lesedi FM gekoop het. Hy het het ook glo 'n winsdeel van Dotiva ontvang sonder om dit verklaar.
Die egpaar is elk borgtog van R550 000 toegestaan.
12-08-2006, 05:39 PM #1218
Staatsdiens berispe werknemer wat 'te flink is'
PRETORIA. – 'n Werknemer van die departement van binnelandse sake is glo deur een van haar seniors vermaan dat haar diens té flink is.
Sy is na bewering aangesê om met alle sake eerder 21 dae te wag voordat sy daaraan aandag gee.
Dít is een van talle bewerings wat Regiserve-registrasiedienste maak in 'n brief van ses bladsye wat aan die direkteur-generaal van binnelandse sake gestuur is. In dié brief word verskeie klagtes teen dié departement se streekkantoor in Pretoria uiteengesit.
Regiserve is 'n agentskap wat as middelman tussen die departement en die publiek optree om geboorte-, huweliks- en doodsertifikate en identiteitsdokumente te bekom.
Die maatskappy meen voorts sy werknemers word geviktimiseer ná 'n episode van die SABC3-program Special Assignmentwaarin korrupsie en wanbestuur in die departement oopgevlek is.
Pres. Thabo Mbeki het verlede week sy kommer uitgespreek oor korrupsie by binnelandse sake.
In 'n brief wat drie dae gelede aan Regiserve oorhandig is, word werknemers van die departement gemaan om "nie betrokke te wees óf enige spesiale dienste" aan agente te lewer nie. Volgens die brief kan die "betrokkenheid by agente die geloofwaardigheid en betroubaarheid" van die departement benadeel.
Mnr. André Loubser van Regiserve sê die maatskappy se agente word die laaste drie dae deur amptenare by binnelandse sake geïgnoreer.
Die sekerheidswag by die deur het wel gister belowe om dokumente namens die agente in te handig.
Tydens een voorval is dokumente wat 'n agent wou ingee, "gekonfiskeer nadat die waarnemende gebiedsbestuurder aan die agent gesê het: 'Ek is terug en ek hou nie van jou nie'."
Die departement het later aan Loubser gesê die dokumente is gekonfiskeer omdat vermoed is dit was korrup.
"Maar hulle het gelieg. Selfs nadat ek baie keer self gebel het, het ons nog geen resultate van die beweerde ondersoek gekry nie," sê Loubser.
Voorbeelde van swak diens wat in die brief genoem word, is 'n voorval waartydens 'n kliënt agt maande moes wag vir 'n identiteitsdokument om uitgereik te word.
" 'n Pensioentrekker moes vier keer teruggaan binnelandse sake toe om sy paspoort te gaan haal nadat die departement hom laat weet het dit is gereed. Hy is elke keer aangesê om die volgende dag weer terug te kom," lui nog 'n klagte.
Die departement kon nie gister vir kommentaar bereik word nie. Drie woordvoerders was nie beskikbaar nie. Hul telefone was afgeskakel en daar was geen antwoordmasjiene om boodskappe te laat nie.
12-08-2006, 05:42 PM #1219
Private wagte is beter as polisie – studie
PRETORIA. – Private veiligheidswagte is baie meer doeltreffend in die beheer van misdaad as die polisie.
Dít was een van die bevindinge in 'n studie deur proff. Johan Prinsloo en Coen Marais van Unisa se departement van kriminologie.
Die navorsers het ook bevind 'n lid van die publiek se kanse is boonop baie groter om met 'n veiligheidswag te doen te kry as met 'n polisielid. En veiligheidswagte kan gewoonlik beter aan mense se versoeke om hulp voldoen as die polisie.
Respondente wat aan die studie deelgeneem het, meen dit is 'n goeie ontwikkeling dat private veiligheidsmaatskappye ál meer sekere polisiëringsaktiwiteite by die polisie oorneem. 'n Oorweldigende 81% van die respondente het gemeen dit is 'n goeie verskynsel as openbare beskermingsfunksies – wat vantevore eksklusief die polisie se werk was – nou deur private maatskappye gedoen word.
Sowat 71% van die mense wat aan die studie deelgeneem het, meen private veiligheidsbeamptes lewer 'n beter diens as die polisie.
Mense jonger as 30 was geneig om meer krities oor die polisie te wees en mense ouer as 60 was meer krities oor veiligheidswagte se vermoë om misdaad te beheer. Laasgenoemde groep was meer geneig om dié wagte se diens as "redelik swak" te beoordeel.
Hoe hoër respondente se opleidingskwalifikasies is, hoe minder het gedink die polisie se diens is "baie goed".
Werkloses, tuisteskeppers, skoolkinders en studente beskou die polisie se vermoë om misdaad te beheer as besonder swak. Die kategorie vir mense wat vir hulself werk, was die enigste groep wat noemenswaardige ondersteuning getoon het vir die polisie se pogings om misdaad te beheer.
Die veiligheidsbedryf het oor die algemeen meer positiewe beoordelings as die polisie gekry. Slegs mense wat vir hulself werk en afgetredenes het hiervan verskil, het die navorsing bevind.
Mense wat tevrede is met hul huishoudelike inkomste, was ook meer geneig om ontevrede te wees met die polisie se pogings om misdaad te beheer.
Waar mense egter ontevrede met hul huishoudelike inkomste was, is die polisie se maatreëls om misdaad te bekamp as "baie goed" bestempel.
"As die verspreiding van polisiëring met ras- en klassegregasie gepaard gaan, kan die regering. . . sy eie legitimiteit ondermyn.
"Mense kan dan nie net die gereg in eie hande neem nie, hulle kan ook wette ignoreer wat met 'n onbetrokke regering verbind word," het die navorsers bevind.
12-08-2006, 05:44 PM #1220
Mbeki speel rassekaart ná gerugte dat Gautrein 'n soustrein is
KAAPSTAD. – Pres. Thabo Mbeki het gister die rassekaart gespeel teen diegene wat die ANC van korrupsie en "parasitiese kapitalisme" beskuldig.
Ná bewerings die afgelope week oor regeringslui se omstrede aandeelhouding in die peperduur Gautrein-projek, het die president gister met dié verduideliking teruggekap: "Die rassistiese beskouing van swartes as geneig tot korrupsie, omkoopbaarheid en wanbestuur is die rede agter (die nuutste bewerings)."
Dít kom nadat die Sunday Times verlede week berig het oor twee ministers, een adjunkminister en die speaker van die parlement se aandele in die projek se bemagtigingsvennoot, die Strategic Partners Group (SPG).
Volgens Mbeki is hierdie lede se aandeelhouding – "soos duisende ander swart aandeelhouers" s'n – só klein dat dit hulle nie eens "een maand se voorraad bruinbrood in die sak sal bring nie".
Die DA, die SAKP en Cosatu het vandeesweek sterk bewoorde verklarings oor die Gautrein-aangeleentheid uitgereik.
"Die vraag wat oor en oor gevra moet word, is hoekom openbare verteenwoordigers – wat baie goed betaal word – dit nodig ag om by allerhande vinnigrykword- en swart- ekonomiese-bemagtigingskemas betrokke te raak," het Cosatu verlede Sondag gesê.
Maandag het die SAKP gesê hy is "diep bekommerd en erg verontwaardig oor bewerings dat talle ANC-hoës aandele in die projek besit".
"Dit kom inderdaad neer op 'n ernstige konflik van belange. . .en dít is nie waarvoor miljoene van ons mense geveg en gesterf het nie."
Woensdag het mnr. Tony Leon, DA-leier, gesê deel van Mbeki se nalatenskap sal wees "die spoed waarteen korrupsie toegelaat is om te floreer as gevolg van die ineenstorting van die skeidslyn tussen die ANC en die staat . . ."
In sy brief verwys Mbeki na kritiek uit hierdie uiteenlopende kringe as 'n "nuwe veelparty-aanslag teen die ANC".
"Wat húlle (die DA, die SAKP en Cosatu) tydelik saamsnoer, is die geloof dat die ANC in 'n vreetlustige monster ontaard het wat deur 'n goed geplaaste elite beheer word vir die doel van selfverryking."
Mbeki het egter niks gesê oor tientalle ander korrupsie-bewerings wat die afgelope tyd teen sy party gemaak is nie. Dit sluit onder meer in:
• die tronk-tender-korrupsie waar senior ANC-lede, onder wie Mbeki se eie politieke raadgewer, mnr. Titus Mafolo, betrek is;
• die reisskandaal waarby tientalle LP's aangekla is weens bedrog met hul reiskoepons;
• die olieskandaal waar 'n staatsinstelling 'n dubbele betaling aan 'n private maatskappy moes maak omdat dié 'n skenking van sowat R12 miljoen aan die ANC gemaak het kort voor die algemene verkiesing in 2004; en
• voortslepende bewerings van korrupsie met die staat se wapen-aankope.
Mnr. Roger Southall sê in die Raad vir Geesteswetenskaplike Navorsing se jaarlikse oorsig, State of the Nation 2005-'06, dat die steeds groter getal swart mense wat teruggehou is deur apartheidsonderwys en wat nou nie om top-poste in die private sektor kan meeding nie, hul visier op die staatsektor plaas.
Anders gestel, sê hy, "word posisies in die party en die staat gesien as toegang tot private rykdom".